Westjordanland

S Westjordanland (arabisch الضفة الغربية‎‎, DMG aḍ-Ḍaffa al-Ġarbiyya, aḍ-Ḍiffa al-Ġarbiyya, hebräisch ‏הגדה המערבית‎‎ haGada haMa'arawit) oder Westbank (änglisch West Bank), au Cisjordanie, in Israel offiziell Judäa und Samaria (hebräisch ‏יהודה ושומרון‎‎ Jehuda we-Schomron), isch e Gebiet in Vorderasie westlig vo Jordanie und östlig vo Israel mit ere Flechi vo öbbe 5800 Kwadratkilometer; doodrvo si öbbe 220 Kwadratkilometer Wasser. 2012 het s gschetzt öbbe 2,4 Millione Iiwooner gha, 83 Brozänt Palestinenser und 17 Brozänt Juude, wo in öbbe 355 israelische Siidlige und iire Usseboste lääbe. S Gebiet isch in dr Biible as Siidligsgebiet vo verschiidene kanaanitische Völker bekannt, vor allem de Fönizier, de Samaritaner und de Hebräer. D Hebräer häi d Königriich Israel und Juda gründet. Im Lauf vo sinere lange Gschicht isch s Gebiet immer wider eroberet und bsetzt worde; Däil drvo häi zu de antike Riich vo Assur, Egüpte, Persie und Rom ghöört, spööter häi s d Abbaside erooberet, d Osmane und d Brite. Noch em Erste Wältchrieg isch s Däil vom britischen Völkerbundsmandat für Palestina und d UN-Vollversammlig het s im Däiligsblaan vo 1947 für en arabische Staat reserwiert. D Araber häi das nid anerkennt und im Arabisch-Israelische Chrieg vo 1948 no mee vo däm Territorium verloore. Noch em Waffestillstand zwüsche de Araber und Israel het Jordanie s Gebiet bsetzt und 1950 annektiert. Im Säggsdaagchrieg vom Juni 1967 het s Israel erooberet und es stoot sit denn under israelischer Milidäärverwaltig, Ostjerusalem und si Umgääbig hingegen si vo Israel 1980 annektiert worde, was en UN-Sicherhäitsrootsresoluzioon für völkerrächtswidrig erklärt het, im Underschiid zur jordanische Annexion, wo offesichtlig as koscher aagluegt worde isch. Sit 1993 wärde Däil vom Westjordanland, under anderem d Stedt Jericho, Nablus, Jenin, Tulkarem, Qalqilya, Ramallah, Bethlehem und 80 % vo Hebron, vo dr Palestinensische Autonomiibehörde (PNA) verwaltet. D Aktiwidääte vo de jüüdische Siidler in de bsetzte Gebiet sorgen immer wider emol für Unrueje. Weblingg Palestinian Central Bureau of Statistics (englisch) Fuessnoote